SKRIFTLIG FORESPØRGSEL P-0347/01

af Samuli Pohjamo (ELDR) til Kommissionen

(6. februar 2001)

Om: Forsinket udbetaling af forberedende midler til det femte rammeprogram for meget små virksomheder

Der har været betydelige forsinkelser i udbetalinger af de forberedende midler (exploratory award payment) fra Kommissionens femte rammeprogram (Craft). Praksis burde forenkles, så der kunne blive større interesse for finansiering, og der kunne komme flere og bedre ansøgninger.

Efter min mening burde resultaterne af behandlingen meddeles koordinatoren, så snart den har fundet sted. På nuværende tidspunkt går der tretten uger fra indleveringen af ansøgningen, selv om behandlingen i regelen finder sted, straks efter at ansøgningen er indgået.

Dokumentet for udbetaling af de forberedende midler burde forenkles. For øjeblikket kræves der en payment request form og en short report on activities. Det sidstnævnte dokument er overflødigt, idet Kommissionen og koordinatoren allerede har

udarbejdet en Exploratory award Contract, hvormed koordinatoren forpligter sig til at udforme ansøgningen i overensstemmelse med kontrakten. De små virksomheder ville blive skånet for besvær, og Kommissionen kunne på årsbasis slippe for at modtage og behandle titusindvis af dokumentsider. Desuden kunne behandlingen forkortes til 30 dage mod nu 60 dage.

Til ansøgerne burde der kun oplyses et faxnummer og en e-mailadresse, hvortil de kunne rette alle deres forespørgsler vedrørende Craft-programmet, som så skulle besvares inden syv dage. Anvisningerne om SME Specific Measures Cooperative Research (CRAFT) burde forenkles og opdateres.

Hvad agter Kommissionen at gøre for at forbedre de beskrevne forhold?

Svar afgivet på Kommissionens vegne af Philippe Busquin

(16. marts 2001)

Kommissionen har allerede gennemført forbedringer med hensyn til flere af de forhold, som det ærede medlem nævner, og arbejder aktivt på at gøre det endnu bedre.

Hvad angår tidsfristerne for meddelelse til forslagsstillere om evalueringsresultaterne, blev der indført en hurtig informationsprocedure (den såkaldte Quick Information procedure) i maj 2000, hvorefter forslagsstillere informeres om resultaterne så hurtigt som 6-8 uger efter udløbsfristen.

For at små og mellemstore virksomheder lettere kan etablere kontakt til Kommissionens forskningsprogram, er der oprettet et Single Entry Point, hvis centrale help-desk kan håndtere alle spørgsmål enten direkte eller ved at henvise til de tjenestegrene, der bedst kan være behjælpelige inden for det pågældende område. Help-desk'en forsøger så vidt muligt at svare inden for 24. timer.

Med hensyn til de kontraktmæssige oplysninger, der skal indgives i forbindelse med sonderingspræmier, er der faktisk behov for en aktivitetsrapport til bekræftelse af, at det arbejde, der er indgået kontrakt om, er blevet udført, eller for at forklare alle eventuelle afvigelser herfra. Ikke desto mindre bliver der gjort, hvad der overhovedet er muligt for at minimere det ekstra arbejde, som der herved pålægges små og mellemstore virksomheder.

Indførelse af yderligere forenklinger med henblik på de typer specifikke projekter, der er møntet på små og mellemstore virksomheder, er blevet prioriteret højt i forbindelse med udarbejdelsen af nye og forbedrede foranstaltninger som led i det kommende 6. rammeprogram for forskning og udvikling.